b'\n_START_ARTICLE_\nEtel\xc3\xa4-Kaukasia\n_START_PARAGRAPH_\nEtel\xc3\xa4-Kaukasia  tai Taka-Kauksia  tai Transkaukasia on maantieteellinen alue suuremman Kaukasuksen vuoriston etel\xc3\xa4rinteill\xc3\xa4 ja etel\xc3\xa4puolella. Alue k\xc3\xa4sitt\xc3\xa4\xc3\xa4 noin puolet koko Kaukasiasta. Alueella sijaitsee kolme valtiota: Armenia, Azerbaid\xc5\xbean ja Georgia. Lis\xc3\xa4ksi Georgiasta irrottautuneet Abhasia ja Etel\xc3\xa4-Ossetia ovat nyky\xc3\xa4\xc3\xa4n k\xc3\xa4yt\xc3\xa4nn\xc3\xb6ss\xc3\xa4 itsen\xc3\xa4isi\xc3\xa4. Pohjoisessa alue rajoittuu Ven\xc3\xa4j\xc3\xa4\xc3\xa4n, etel\xc3\xa4ss\xc3\xa4 Turkkiin ja Iraniin. Kaspianmeri ja Mustameri sijaitsevat Etel\xc3\xa4-Kaukasian it\xc3\xa4- ja l\xc3\xa4nsipuolella. Taka-Kaukasian kaakkoisosassa sijaitsevat Bakun \xc3\xb6ljykent\xc3\xa4t, muita alueen valtioiden merkitt\xc3\xa4vi\xc3\xa4 vientituotteita ovat tee, sitrushedelm\xc3\xa4t, viini ja mangaanimalmi._NEWLINE_Joidenkin m\xc3\xa4\xc3\xa4rittelyjen mukaan Aasian ja Euroopan raja kulkee Etel\xc3\xa4-Kaukasian poikki: (id\xc3\xa4st\xc3\xa4 l\xc3\xa4nteen) Kurajokea Suramin solan kohdalle, jota my\xc3\xb6ten Qvirilajokeen ja sit\xc3\xa4 sek\xc3\xa4 sen p\xc3\xa4\xc3\xa4jokea Rionia pitkin. Alueesta on joskus k\xc3\xa4ytetty my\xc3\xb6s nime\xc3\xa4 Transkaukasia, joka tulee ven\xc3\xa4j\xc3\xa4n sanasta Zakavkazje, "Kaukasuksen takana"._NEWLINE_Vuonna 1918 alueelle perustettiin Transkaukasian federaatio, joka kuitenkin j\xc3\xa4i lyhytik\xc3\xa4iseksi. My\xc3\xb6hemmin alue liitettiin Neuvostoliittoon, jolloin perustettiin Transkaukasian sosialistinen federatiivinen neuvostotasavalta. Se kuitenkin hajotettiin kansallisuusrajoja vastaaviin neuvostotasavaltoihin 1936. Neuvostoliiton hajotessa 1991 ne itsen\xc3\xa4istyiv\xc3\xa4t.'